
Forrópont-vándorlás hőtani elemzése

A tuskós fékrendszerek kopási folyamatainak megismerése és modellezése már több vizsgálat és mérés tárgyát képezte. A súrlódás, hőfejlődés, kopás, a mechanikai és hőtani igénybevételek által előidézett deformáció valamint az anyagjellemzők hőmérsékletfüggése rendkívül bonyolulttá teszi a lejátszódó jelenség modellezését, így mai számítástechnikai háttér mellett is szükséges, hogy közelítő feltevésekkel vizsgáljuk a problémát.
Vizsgálatom célja egy féktuskóval végzett fékezési folyamat során jelentkező forrópont vándorlási jelenség tranziens hőtani modelljének megalkotása volt. Kiindulási alapként a BME Közlekedésmérnöki Karának Vasúti Járművek és Járműrendszeranalízis Tanszékén folytatott mérések eredményei szolgáltak, melyek egy diplomaterv keretein belül készültek. A méréseket egy 1:4-es méretarányú kisminta vizsgáló-berendezésen végezték 2008-ban. A cél egy olyan végeselem modell megalkotása volt, mely egy 100 másodpercig tartó fékezési folyamat felmelegedési görbéit adja vissza eredményül, a megfelelő helyen tartózkodó, megfelelő értékű hőforrás iteratív megkeresésével.
A mérési eredmények közelítése két tranziens hőtani analízissel történt, melyek vezérlésénél két különböző kopási folyamatot feltételeztem a féktuskóknál jelentkező hőmérsékletingadozási jelenség hátterében, így a hőforrások vezérlése a két analízisnél eltérő. Az egyiknél, a „hagyományos szemléletű” nem vándorló, az érintkezési tartomány szélesedésével együtt szélesedő kopást tekintettem. A másik esetén vándorló kopást, a forrópont vándorlással összhangban elmozduló érintkezési tartományt feltételeztem, melynél az érintkezési tartomány oda-vissza mozdult el úgy, hogy az eszerint vándorló hőforrás jó közelítéssel a mért hőmérsékleti értékeket adta vissza.
A mechanikai igénybevételek, valamint a kopás elhanyagolása a feladat közelítő megoldását eredményezi, ugyanakkor a megfelelő helyen lévő, megfelelő nagyságú hőforrás közvetlenül határozza meg az (ennek hatására ébredő) időben változó hőmérsékletmezőt, amelyre megfelelő mérések álltak rendelkezésemre. Az analízisek készítésénél fontos alapelv volt, hogy a súrlódási folyamat során fejlődött hőmennyiség működésének helye mindig megegyezik az aktuális érintkezési tartománnyal. 



